Slovenska kronika, 22.5.2017


Naslov: Pester konec tedna na Kozjanskem
Napoved za voditelja:

Ta konec tedna je bilo na Kozjanskem spet veselo. Pripravili so namreč 11. mednarodni folklorni festival, ki so ga s pomočjo ostalih društev v kraju dopolnili v zanimivo prireditev, ki so jo poimenovali »Koza, zmaj in še kaj«. Na njej so se poleg folkloristov predstavili številni lokalni ponudniki hrane, rokodelci in obrtniki. Zato ne preseneča, da je podobno kot lani, prireditev obiskalo veliko ljudi.

H1: Kozje je bilo ta konec tedna v znamenju koze, zmaja in še česa
H2: Na 11. mednarodnem folklornem festivalu je nastopilo več kot 300 plesalcev

H3: Pripravili so srečanje zmajev, sejem kozjanskih dobrot in odprto kozjansko kuhno
T- Iz Kozjega GORAN ROVAN /

X- Snemalec in montažer Miloš Šantek /

Ta konec tedna je bil v Kozjem obarvan s plesom, saj se je v središču Kozjanskega zbralo več kot tristo folkloristov iz štirih držav.

T- DEJAN GUČEK /
X- Predsednik Kulturno umetniškega društva Kozje /

»Pri nas je bila folklorna skupina iz Romunije, iz Srbije, folklorna skupina iz Italije in pa folklorna skupina iz Hrvaške. Poleg tega so se danes pridružile še tri slovenske folklorne skupine in pa otroške folklorne skupine.«

Na prireditvi Koza, zmaj in še kaj  so pripravili tudi nadaljevanje lanske veseloigre o legendarnem kozjanskem zmaju in kozi.

T- KOZJANSKI ZMAJ /
»Lani je kozica predstavila resnico, letos smo pa predstavili našo – zmajevsko o kozjanski kozi. Veliko se je dogajalo, graščake smo spoznali in to je blo prav navdušenje za otroke.«

Pestra ponudba je bila tudi na stojnicah, kjer so se na Sejmu kozjanskih dobrot predstavili številni pridelovalci pijače in hrane. In del le te je bilo na odprti kozjanski »kuhni« moč tudi poskusiti in to brez tradicionalnih čevapčičev in kotletov.
T- JOŽE MRAMOR /

X- predsednik Združenja kozjanskih vinarjev in pridelovalcev hrane /

»To kar smo obljubljal, to tud pripravljamo, tako kot smo rekli. Od domačih ponudnikov smo nabavl se pravi surovine, meso, to so piščanci, svinina, tud vse priloge, krompir, fižol in tak naprej in to kar vidite za nami, domači piščanci in svinjske rebrce se pečejo na ognju. Se pravi čisto, čisto res po domače.«. 

Letos so medse povabili tudi predstavnike vseh slovenskih občin, ki imajo v svojem grbu zmaja. Prvega vseslovenskega srečanja zmajev pa so se udeležili predstavniki iz šestih občin.
